
                             Dərman vasitəsinin istifadəsi üzrə təlimat (xəstələr üçün)


KOMBİVAQ     vaginal suppozitoriyalar 
KOMBİVAG

Beynəlxalq patentləşdirilməmiş adı: Metronidazole + Miconazole + Lidocaine

Tərkibi
Təsiredici maddələr: 1 suppozitoriyanın tərkibində 750 mq metronidazol,  200 mq mikonazol nitrat, 100 mq 
                                  lidokain vardır.
Köməkçi maddələr:   makroqol setostearil efiri, vitepsol S55.

Farmakoterapevtik qrupu
Ginekologiyada yerli istifadə üçün mikrob əleyhinə və antiseptik dərman vasitələri; Kombinəedilmiş (qlükokortikosteroidsiz) mikrob əleyhinə və antiseptik dərman vasitələri; İmidazol törəmələrinin kombinasiyaları.
ATC kodu: G01AF20.

Farmakoloji xüsusiyyətləri
Farmakodinamikası 
Kombivaq intravaginal istifadə üçün nəzərdə tutulmuş antibakterial, antiprotozoy və göbələk əleyhinə kombinəolunmuş dərman vasitəsidir. 
Mikonazol nitrat göbələk əleyhinə geniş təsir spektrli imidazol törəməsidir, bir çox patogen göbələklərə (o cümlədən, Candida spp., Aspergillus spp., dimorf göbələk olan Criptococcus neoformans, həmçinin Pityrosporum spp., Candida (Torulopsis) glabrata) və bir sıra qrammüsbət mikroorqanizmlərə qarşı aktivdir. 
Metronidazol antibakterial və antiprotozoy təsirli vasitə olub, Trichomonas vaginalis və Gardnerella vaginalis kimi mikroorqanizmlərə qarşı aktivdir. 
Lidokain neyronal membranın elektrik sabitliyini artıraraq sinir impulslarının keçiriciliyi üçün vacib olan ion cərəyanını inhibə edir və beləliklə, yerli anestetik təsir göstərməklə yaranan ağrının qarşısını alır. 
Farmakokinetikası
İntravaginal istifadədə mikonazol nitrat qana zəif sorulur (yeridilən dozanın təxminən 1,4%-i). Daxilə qəbulu ilə müqayisədə metronidazolun intravaginal istifadəsində biomənimsənilməsi 20% təşkil edir. İntravaginal istifadədən sonra mikonazol nitrat qan zərdabında təyin olunmur. Metronidazol qaraciyərdə metabolizmə uğrayır, nəticədə aktiv hidroksil metabolitləri yaranır. Metronidazolun plazmadan yarımçıxarılma dövrü (T½) 6-11 saat təşkil edir; orqanizmdən xaric olması isə əsasən böyrək yolu ilə baş verir, təxminən 60-80%-i metabolitlər və 20%-i dəyişilməmiş şəkildə. 
Lidokain zədələnmiş dəridən və selikli qişaların üzərindən çox az miqdarda qana sorulur; vaginal istifadədən sonra qan plazmasındakı konsentrasiyası 0,04-1,0 mq/L intervalında dəyişirdi. Lidokainin qandakı fraksiyasının plazma zülalları ilə birləşməsi 33-80% təşkil edir, əsasən α1-turş qlikoproteinnlə, az hissəsi isə albuminlə; orqanizmdə paylanma həcmi 0,8-1,3 L/kq təşkil edir. Daxilə və ya venadaxili istifadəsindən sonra lidokain orqanizmdən böyrək (əksər miqdarı; 10%-i dəyişməmiş şəkildə, yerdə qalanı metabolitlər qismində) və bağırsaq yolları ilə (əhəmiyyətsiz miqdarda, hamısı metabolitlər qismində) xaric olunur. 

İstifadəsinə göstərişlər
Aşağıda qeyd olunan xəstəliklərin yerli müalicəsində istifadə olunur:
· Vulvovaginal kandidoz;
· Vaginal trixomoniaz;
· Bakterial vaginoz;
· Qarışıq vaginal infeksiyalarda (bakterial vaginoz, vulvovaginal kandidoz, vaginal trixomoniaz).

Əks göstərişləri
· Dərman vasitəsinin tərkibinə daxil olan aktiv maddə və ya  hər hansı bir köməkçi maddəyə qarşı yüksək həssaslıq;
· Hamiləliyin ilk 3 ayı;
· Porfiriya, epilepsiya, ciddi qaraciyər pozulmaları. 
Müalicə müddətində və müalicədən 3 gün sonra spirtli içkilər qəbul edilməməlidir. Müalicə zamanı və müalicədən 2 həftə sonra alkoqol asılılığının müalicəsində istifadə olunan disulfiram tərkibli dərman vasitələri qəbul olunmamalıdır.

Xüsusi göstərişlər və ehtiyat tədbirləri
Trixomoniaz zamanı cinsi tərəfdaşın müalicəsi məqsədəuyğundur. Dərman vasitəsinin tərkib komponentlərinin hamiləlikdən qorunmaq məqsədilə tətbiq olunan prezervativ və ya vaginal diafraqmanın hazırlanmasında istifadə edilən lateks ilə qarşılıqlı təsirini nəzərə alaraq müalicə zamanı göstərilmiş kontraseptiv vasitələrdən istifadəsi məqsədəuyğun deyil; həmin müddət alternativ kontrasepsiya üsullarından istifadə edilməlidir.
Tövsiyə olunan doza aşılmamalıdır. Həkim təyinatından fərqli olaraq daha yüksək dozada və ya daha uzun müddətdə istifadəsində ətraflarda zəiflik, ağrı, uyuşma və sancma hissi kimi, həmçinin epileptik tutmalara bənzər arzuolunmaz simptomlar meydana çıxa bilər; belə hallar müşahidə olunduqda dərman vasitəsinin tətbiqi dərhal dayandırılmalı və müalicə həkiminə müraciət edilməlidir. 
Lidokainin dərinin geniş sahələrinə istifadəsi, xüsusilə də sarğı şəklində, ürək ritminin pozulmasına, tənəffüs çatışmazlığına, koma və hətta letal nəticələrə gətirib çıxara bilər. Suppozitoriyalar şəklində tətbiq olunduğundan Kombivaq həkim təyinatına uyğun istifadə edildikdə sadalanan əlavə təsirlər adətən yaranmır. Kombivaq suppozitoriyaları həkim təyinatına tam riayət edərək istifadə olunmalıdır. Kombivaq suppozitoriyaları həkim məsləhəti olmadan istifadə edilməməlidir.
Kombivaq suppozitoriyalarının tətbiqində aşağı cinsiyyət yolları nahiyəsində şiddətli yanma hissi baş verdikdə dərmanın istifadəsi dayandırılmalı və müalicə həkiminə müraciət edilməlidir. 
Kombivaq suppozitoriyalarının istifadəsi zamanı digər intravaginal vasitələrdən (tampon, duş, spermisid) istifadə edilməməlidir. 

Digər dərman vasitələri ilə qarşılıqlı təsiri
Metronidazolun vaginal tətbiqində absorbsiyası səbəbilə aşağıdakı dərman vasitələri ilə qarşılıqlı təsirlər mümkündür:
· alkoqol ilə: alkoqola dözülməzlik yarana bilər (disulfiramabənzər reaksiyalar);
· amiodaron ilə: kardiotoksik riskin ehtimalı arta bilər (QT-intervalının uzanması, qulaqcıqların titrəməsi, ürəyin dayanması);
· astemizol və terfenadin ilə: metronidazolun metabolizmi inhibə olunduqdan onun qanda konsentrasiyası arta bilər;
· disulfiram ilə: mərkəzi sinir sistemi tərəfindən pozulmalar qeyd oluna bilər (məsələn, psixogen reaksiyalar);
· fenitoin ilə: qan zərdabında fenitoinin səviyyəsi arta, metronidazolun səviyyəsi isə azala bilər;
· fenobarbital ilə: qan zərdabında metronidazolun səviyyəsi azala bilər; 
· fluorourasil ilə: fluorourasilin qanda konsentrasiyası və toksikliyi arta bilər; 
· karbamazepin ilə: karbamazepinin qanda konsentrasiyası arta bilər;
· litium tərkibli dərman vasitələri ilə: litiumun toksikliyi arta bilər;
· oral antikoaqulyantlar ilə: qanaxma riski arta bilər (antikoaqulyant təsirinin güclənməsindən); 
· siklosporin ilə: siklosporinin toksikliyi arta bilər; 
· simetidin ilə: metronidazolun qanda səviyyəsi artdığından nevroloji əlavə təsirlərinin yaranma ehtimalı yüksələ bilər. 
Metronidazol ilə müalicə zamanı laborator testlərdə müayinə zamanı qaraciyər fermentləri, qlükoza (heksokinaza üsulu), teofillin və prokainamidin qanda göstəriciləri dəyişə bilər. 
Mikonazolun vaginal tətbiqində absorbsiyası səbəbilə aşağıdakı dərman vasitələri ilə qarşılıqlı təsirlər mümkündür:
· asenokumarol, anisindion, dikumarol, fenindion, fenprokumon, varfarin: qanaxma riski arta bilər; 
· astemizol, sizaprid, terfenadin ilə: mikonazolun metabolizmini inhibə edirlər və qanda konsentrasiyasını artırırlar;
· fenitoin, fosfenitoin ilə: fenitoinin toksikliyi arta bilər (ataksiya, hiperrefleksiya, nistaqm, tremor);
· fentanil ilə: opioid təsiri uzana yaxud arta bilər (mərkəsi sinir sistemi tərəfindən depressiya, tənəffüs çatışmazlığı);
· qlimeprid ilə: hipoqlikemiya baş verə bilər;
· karbamazepin ilə: karbamazepinin metabozlimi azala bilər;
· oksibutinin ilə: oksibutinin metabolizmi inhibə oluna bilər və ya oksibutinin plazmada səviyyəsi arta bilər (ağızda quruluq, qəbizlik, baş ağrıları);
· oksikodon ilə: oksikodonun plazmadakı konsentrasiyası arta və ya klirensi azala bilər;
· pimozid ilə: kardiotoksiklik arta bilər (QT-intervalının uzanması, qulaqcıqların titrəməsi, ürəyin dayanması);
· siklosporin ilə: siklosporinin toksikliyi arta bilər (böyrək fəaliyyətinin pozulması, xolestaz, paresteziya);
· tolterodin ilə: CYP-P450-2D6 qaraciyər fermentinin aktivliyi zəif olan şəxslərdə tolterodinin biomənimsənilməsi arta bilər;
· trimetreksat ilə: trimetreksatın toksikliyi arta bilər (sümük iliyinin fəaliyyətinin azalması, böyrək və qaraciyər disfunksiyası, mədə-bağırsaq xoraları). 
Lidokainin vaginal tətbiqində qana sorulma ehtimalının mövcudluğundan aşağıdakı dərman vasitələri ilə qarşılıqlı təsiri mümkündür:
· antiaritmik vasitələr ilə: lidokainin toksikliyi arta bilər;
· fenitoin və barbituratlar ilə: lidokainin plazmadakı konsentrasiyası azala bilər;
· propranolol ilə: lidokainin plazma klirensi azala bilər;
· simetidinin ilə: lidokainin plazma klirensi azala bilər.

Hamiləlik və laktasiya dövründə istifadəsi
Dərman hamiləliyin birinci trimestrində istifadə olunmur. İkinci və üçüncü trimestrlərdə Kombivaq suppozitoriyaları yalnız mütləq göstəriş olduqda və ana üçün ehtimal edilən faydası döl üçün yarana biləcək potensial riskdən daha üstün olduğu halda istifadə oluna bilər.
Metronidazolun ana südünə keçdiyini nəzərə alaraq laktasiya dövründə dərman vasitəsinin istifadəsində uşağın döşlə əmizdirilməsi dayandırılmalıdır və müalicənin 24-48 saat bitdiyindən sonra davam etdirilə bilər. 

Pediatrik xəstələrdə istifadəsi
Dərman vasitəsi 12 yaşadək olan uşaqlarda istifadə olunmamalıdır. 

Yaşlı şəxslərdə istifadəsi
Yaşlılarda dozanın tənzimlənməsinə ehtiyac yoxdur. 

Böyrək və qaraciyər çatışmazlığı ilə xəstələrdə istifadəsi
Böyrək və qaraciyər çatışmazlığı ilə xəstələrdə Kombivaq suppozitoriyalarının xüsusi dozalanma rejimi nəzərdə tutulmayıb. Hemodializ xəstələri müalicədən əvvəl həkimə bu haqda məlumat verməlidirlər. 

Nəqliyyat vasitələri və digər potensial təhlükəli mexanizmləri idarəetmə qabiliyyətinə təsiri
Dərman vasitəsinin intravaginal istifadəsinə və bununla əlaqəli zəif sistem absorbsiyaya görə mümkün ola bilən əlavə təsirlər nadir hallarda rast gəlinir; bunula birlikdə onların baş vermə ehtimalı tam istisna olunmur. 

İstifadə qaydası və dozalanması
Kombivaq cavan və yaşlı qadınlarda (65 yaşdan yuxarı) uşaqlıq yoluna dərin yerləşdirməklə 1 vaginal suppozitoriyadan 7 gün ərzində gecə yatmazdan əvvəl istifadə olunur. Xəstəliyin təkararlanmasının qarşısının alınması məqsədilə 1 vaginal suppozitoriya 14 gündən sonra təkrar istifadəsi tövsiyə edilə bilər.
Suppozitoriyalar uzanıqlı vəziyyətdə, qutudakı xüsusi barmaqlıq vasitəsi ilə uşaqlıq yoluna dərinə yeridilir; dərman uşaqlıq yoluna yerləşdirildikdən sonra qadın 30 dəqiqə ərzində uzanıqlı qalmalıdır. 
Aybaşı zamanı Kombivaq istifadə olunmamalıdır.
Dərman vasitəsi yalnız intravaginal istifadəsi üçün nəzərdə tutulub, daxilə yaxud digər yoldan qəbulu qadağandır.

Əlavə təsirləri
Dərman vasitəsinin istifadəsi zamanı rast gəlinən sistem əlavə təsirlərinin tezliyi aşağıdır. Dərman vasitəsi xəstələr tərəfindən adətən yaxşı dözülür, yaranan yerli və sistem əlavə təsirlər yüngüldür və keçici xarakter daşıyırlar. Ehtimal olunan əlavə təsirlərinin rastgəlmə tezliyi daxilə qəbulu ilə müqayisədə əhəmiyyətli dərəcədə aşağıdır. 
Əlavə təsirlərinin tezliyi adətən ümumi qəbul olunmuş üzvlər və toxumalar sistemləri üzrə göstərilir və aşağıda kimi təsnif edilir: həddən artıq sıx yarananlar (≥1/10), tez-tez yarananlar (≥1/100 и <1/10), adi tezliklə baş verənlər (≥1/1000 и <1/100), nadir hallarda yarananlar (≥1/10 000 и <1/1000), çox nadir hallarda rast gəlinənlər (<1/10 000), bilinməyən tezliklə baş verənlər (mövcud məlumat və bildirişlərə əsasən tezlikləri dəqiq müəyyən edilə bilməz).
Cinsiyyət sisteminə
Həddən artıq sıx yaranan: vaginal ifrazat; tez-tez yarananlar: vaginit, vulvovaginal nahiyədə narahatlıq; nadir hallarda yarananlar: vaginal yanma, qaşınma və qıcıqlanma. İlk suppozitoriyanın istifadəsindən sonra və ya müalicənin 3-cü gününədək uşaqlıq yolunda qaşınma və yanma hissi müşahidə oluna bilər (2-6% hallarda). Bu diskomfort hissi müalicə davam etdikdə çox vaxt özü keçir. Güclü yanma hissi qeyd olunduqda dərman vasitəsinin istifadəsi dayandırılmalıdır. 
Ürək-damar sisteminə
Bilinməyən tezliklə baş verənlər: aritmiya, bradikardiya, qan təzyiqinin düşməsi, arteriospazm, ürək-damar kollapsı, defibrillyasiya hüdudunun artması, ürək bloku, sinus düyünü supressiyası, ödem, üzün qızarması; lidokainin vaginal suppozitoriyalardan qana sorulması çox az olduğundan Kombivaq-ın tətbiqində sadalanan əlavə təsirlər haqqında məruzələr mövcud deyil.
Həzm sisteminə
Nadir hallarda yaranan: susuzluq; bilinməyən tezliklə baş verənlər: qarın nahiyəsində ağrılar və spazm, ağızda metal dadı, qəbizlik, ağızda quruluq,  bəzi hallarda ishal, iştahasızlıq, ürəkbulanma, qusma. 
Mərkəzi sinir sisteminə
Tez-tez yarananlar: baş ağrısı, başgicəllənmə (2%); adi tezliklə baş verənlər: depressiya; bilinməyən tezliklə baş verənlər: taqətsizlik, ataksiya, qıcolmalar, əhval-ruhiyyənin dəyişməsi, uzunmüddətli istifadəsi zamanı: periferik neyropatiya, hallüsinasiyalar, koma, yuxusuzluq, yuxululuq, ətraflarda keyimə. 
Qanyaranma sisteminə
Bilinməyən tezliklə baş verənlər: leykopeniya və ya leykositoz. 
Allergik reaksiyalar: Çox nadir hallarda rast gəlinənlər: hiperhəssaslıq reaksiyaları (anafilaktik şok daxil olmaqla), səpgilər, eritema. 
Sidik-ifrazat sisteminə
Bilinməyən tezliklə baş verənlər: sidiyin tündləşməsi (ehtimal ki, metronidazolun metaboliti suda həll olunan 2-oksimetronidazol piqmentinə görə). 
Digər əlavə təsirlərə aiddir
Bilinməyən tezliklə baş verənlər: çanaq ağrıları. 
Yuxarıda göstərilmiş arzuolunmaz reaksiyalar və ya hər hansı bir ağır və narahatverici əlavə təsirlər baş verdikdə dərmanın tətbiqini dayandırıb müalicə həkiminə xəbər verilməsi tövsiyə olunur.
Yuxarıda sadalanmamış arzuolunmaz təsirlər baş verdikdə həkiminizə və ya əczaçınıza müraciət etməyiniz xahiş olunur.

Doza həddinin aşılması
Metronidazolun intravaginal istifadəsində doza həddinin aşılması barədə məlumat yoxdur. Sistem əlavə təsirlər həmçinin intravaginal yeridilən metronidazol ilə daxilə qəbul edilən metronidazol preparatlarının birlikdə tətbiqində də müşahidə oluna bilər. 
Metronidazolun doza həddinin aşılması sadalanan simptomlarla təzahür edə bilər: ürəkbulanma, qusma, qarın nahiyəsində ağrı, ishal, qaşınma, ağızda metal dadı, ataksiya, başgicəllənmə, paresteziyalar, qıcolmalar, leykopeniya, sidiyin rənginin tündləşməsi. Metranidazolu 12 q dozada daxilə qəbul etmiş şəxslərdə müalicə tətdbirləri uğurla aparılmış və sağalma əldə edilmişdir. Doza həddinin aşılmasının hər hansı bir simptomu meydana çıxdıqda simptomatik və dəstəkləyici müalicənin aparılması tövsiyə olunur. 

Buraxılış forması
Kombivaq, vaginal suppozitoriyalar.
7 suppozitoriya özəkli blisterdə. 7 barmaqlıq və içlik vərəqə ilə birlikdə karton qutuya qablaşdırılır.

Saxlanma şəraiti
25°C aşağı otaq temperaturunda, quru və uşaqların əli çatmayan yerdə saxlanmalıdır. 
Soyuducuda saxlanılmamalıdır. 

Yararlılıq müddəti
2 il.
Yararlılıq müddəti bitdikdən sonra istifadə edilməməlidir.

Aptekdən buraxılma şərti
Resept əsasında buraxılır.

